ועדת העבודה, הרווחה והבריאות, כנסת 18, פרוטוקול מספר 510, 2011-07-11 10:15

חיים כץ: בוקר טוב, יום שני בשבוע, ט' בתמוז, 11 ביולי 2011.

חיים כץ: אני מתכבד לפתוח את ישיבות ועדת העבודה והרווחה והבריאות, והנושא-תקנות הפיקוח על מעונות (אחזקת ילדים במעון רגיל) (תיקון), התש"ע-2010.

חיים כץ: תקנות פיקוח על מעונות (קבלה ושהיה של מטופלים.

חיים כץ: תקנות פיקוח על מעונות (החזקת חוסים במעונות ללוקים בשכלם).

חיים כץ: תקנות הפיקוח על מעונות (תנאי מגורים וטיפול בזקנים עצמאיים ותשושים במעונות לזקנים).

חיים כץ: תקנות הפיקוח על מעונות (מעון משפחתי לזקנים עצמאיים ותשושים).

חיים כץ: אני רוצה לדבר אל נציגי משרד הרווחה ולהגיד לכם שאתם לא עושים את העבודה שלכם.

חיים כץ: התקנות האלה הונחו לפני שנתיים.

חיים כץ: משכתם אותם חזרה בפברואר 2010.

חיים כץ: הונחו לוועדה עוד פעם.

חיים כץ: היו דיונים אתכם ואתמול ביקשתם למשוך את זה עוד פעם.

חיים כץ: מה אתם עושים בעבודה שלכם?

חיים כץ: מה אתם עושים בעבודה שלכם במשרד הרווחה למען כל אלה?

חיים כץ: אתמול אחרי שנתיים ביקשתם למשוך את זה עוד פעם.

חיים כץ: מה אתם עושים בעבודה?

חיים כץ: לא מבין, לא מבין.

חיים כץ: מעבירים פה חוקים.

חיים כץ: כשבאים לכתוב את התקנות, נראה לי שמשרד הרווחה, במקום לעזור לאנשים, במקום לקדם דברים, שם מקלות בגלגלים.

חיים כץ: לפעמים אני לא מבין איפה אני חי.

חיים כץ: פשוט לא מבין איפה אני חי.

חיים כץ: משרד הרווחה.

חיים כץ: שנתיים.

חיים כץ: אתמול בערב אחרי שהזמינו פה אנשים, לא יותר מדי.

חיים כץ: תבטלו.

חיים כץ: למה?

חיים כץ: למה?

חיים כץ: לא הספקתם?

חיים כץ: הייתם עסוקים?

חיים כץ: היתה מלחמה גדולה?

חיים כץ: הפציצו את ירושלים?

חיים כץ: מה קרה?

חיים כץ: אני מתבייש.

חיים כץ: אתם לא צריכים להתבייש.

חיים כץ: אני מתבייש.

חיים כץ: אנחנו נעבור לקרוא את התקנות.

אורי מקלב: רק שאני אבין, הם ביקשו למשוך את התקנות?

חיים כץ: כן.

חיים כץ: הציבור צריך לדעת, אם לא מאשרים לילד לגור, בגלל מי זה.

חיים כץ: הציבור ידע שהשר הזה והזה או הבן אדם הזה והזה גרם שילד מסוים לא יוכל, או לוקה בשכלו, לא יוכל להיות.

חיים כץ: זהו, נגמר הכיסוי.

חיים כץ: הוועדה לא נותנת יותר כיסוי למחדלים של המשרדים.

אייל לב-ארי: תקנות הפיקוח על מעונות (אחזקת ילדים במעון רגיל) (תיקון), התשע"א-2011.

אייל לב-ארי: בתוקף סמכותי לפי סעיפים 2(ב) ו-12 לחוק הפיקוח על מעונות, התשכ"ה-1965, ובאישור ועדת העבודה, הרווחה והבריאות של הכנסת, לפי סעיף 21א לחוק יסוד הכנסת, סעיף 2(ב) לחוק העונשין, התשל"ז-1977 אני מתקין תקנות אלה: הוספת שם 1.

אייל לב-ארי: בראש תקנות הפיקוח על מעונות, (אחזקת ילדים במעון רגיל), התשכ"ו-1965 (להלן-התקנות העיקריות), יבוא: "תקנות הפיקוח על מעונות (אחזקת ילדים במעון רגיל), התשכ"ו-1965"

אורי מקלב: אני יכול להבין על מה מדובר?

חיים כץ: משרד הרווחה, תסבירו.

נועם פליק: נועם פליק, לשכה משפטית, משרד הרווחה.

נועם פליק: תקנה 1-בעבר התקנות היו רשומות בסוף התקנות עד שנת 1979.

נועם פליק: כרגע זה מתבקש לעבור לראש התקנות, ואז במקום תקנה 24 ששם היה רשום את שם התקנות, תימחק.

נועם פליק: פשוט תיקון טכני.

אורי מקלב: מה זה נקרא מעונות?

נועם פליק: מעונות של משרד הרווחה שזה עם לינה.

נועם פליק: זה לא מעונות יום של התמ"ת.

נועם פליק: מדובר רק על מסגרות שמשרד הרווחה מטפל בו, בילדים שהוצאו או בצו או - - -

אורי מקלב: שהוא מפעיל בעצמו?

נועם פליק: גם וגם.

חיים כץ: למישהו יש הערות על התקנה הזאת?

חיים כץ: מישהו מתנגד לה?

חיים כץ: אף אחד.

חיים כץ: תסמן וי.

אייל לב-ארי: הוספת תקנה 7א 2.

אייל לב-ארי: אחרי תקנה 7 לתקנות העיקריות יבוא: "נאמן בטחון" 7א.

אייל לב-ארי: (א) מנהל המעון אחראי לביטחון הילדים לביצוע הוראות הביטחון של משרד הרווחה והשירותים החברתיים (להלן-המשרד, שנקבעו בהתייעצות עם משטרת ישראל).

חיים כץ: למישהו יש הערות על זה?

חיים כץ: תודה.

אייל לב-ארי: (ב) במעון שבו 25 ילדים לפחות, ימנה מנהל המעון, מבין עובדי המעון, עוזר לענייני ביטחון, שישמש עוזר למנהל המעון ומרכז נושא הביטחון והחירום במעון (להלן-נאמן ביטחון).

חיים כץ: למישהו יש התנגדות על זה?

חיים כץ: תסמן וי.

אייל לב-ארי: (ג) לא יתמנה נאמן ביטחון לפי תקנה זו, אלא מי שקיבל הכשרה מתאימה, בהתאם להוראות המשרד.

חיים כץ: תסמן וי.

אייל לב-ארי: (ד) מנהל המעון יודיע בכתב לאגף הביטחון במשרד את שם העובד אשר מונה לנאמן ביטחון.

חיים כץ: בבקשה אדוני.

שי ווינה: רפ"ק שי ויגה, חטיבת האבטחה במשטרת ישראל.

שי ווינה: לא ראיתי שום תבחינים, קריטריונים לאותם בעלי תפקידים, האם זה נחוץ לשים את זה בתוך התקנות, כמו שיש לנו, נושא של כל איש ביטחון בחוק של שמירה על ביטחון הציבור.

שי ווינה: יש לנו תבחינים למאבטח, יש תבחינים למנב"ת בחוק הסדרת הביטחון.

שי ווינה: השאלה אם פה לא חסר נושא של תבחינים לנאמן בטיחות?

חיים כץ: משרד הרווחה.

נועם פליק: אנחנו חושבים שלא נכון בגלל שמדובר גם על מעונות פרטיים.

נועם פליק: זה לא כמו חוק הסדרת הגופים, שזה משרדי ממשלה.

שי ווינה: כן, אבל זה גם פונקציה שאחראי על הביטחון של הילדים.

נועם פליק: זה מישהו שעבר הכשרה של המשרד וקיבל את אישור המשרד.

שי ווינה: האם יש בתוך התבחינים שלהם גם הנושא של פדופיליה, בדיקה, ר.פ.

נועם פליק: בכל מקרה, לפי חוק העסקת עברייני מין, הם לא יכולים לעבוד במקום.

חיים כץ: אוקיי.

אורי מקלב: עוד שאלה בנושא הזה.

אורי מקלב: לאיזה גיל מדובר, המעונות האלה?

נועם פליק: הרישיון ניתן עד גיל 14 למעונות כאלה.

אורי מקלב: מאיזה גיל?

נועם פליק: מגיל 3 ומעלה.

נועם פליק: עד גיל 3 זה של התמ"ת.

אורי מקלב: זה מוסדות שהם גם מוסדות לימוד, או שזה רק מוסדות פנימייתיים?

נועם פליק: מדובר על ילדים שהוצאו בצו בית משפט למעונות, או שההורים שלחו אותם.

נועם פליק: יש מקומות שגם בתי הספר בתוך הפנימייה ויש כאלה שמוציאים החוצה.

אורי מקלב: ואתה דורש מהם עכשיו אחד שישמור ושיהיה אחראי?

נועם פליק: הוא יהיה רכז הביטחון שיעזור למנהל לרכז את כל נושא הביטחון במעון.

אורי מקלב: ועל חשבון מי זה?

נועם פליק: זה עובד מתוך המעון.

אורי מקלב: אם אתה מטיל היום על מוסדות חיצוניים, - - -

חיים כץ: מה הבעיה?

חיים כץ: בוא תסביר לי.

חיים כץ: אנחנו באים, רוצים לעזור לילדים.

חיים כץ: מה עומד מאחוריך?

חיים כץ: כשהיה מגן דוד, הבנתי מה עומד מאחוריך.

חיים כץ: היה חרדים, זק"א.

חיים כץ: הבנתי.

חיים כץ: מה עומד מאחוריך עכשיו?

חיים כץ: מה המניע שלך שאתה רוצה אולי לפגוע בילדים?

חיים כץ: בוא תגיד לי מה המניע שלך, מה עומד מאחורי העניין?

חיים כץ: במקום שתבוא לדברים שהם באמת חשובים, אתה הולך לדברים פעוטים שזה יעבור.

חיים כץ: כשאתה מדבר מי ישלם את השומר?

חיים כץ: אמא שלי לא תשלם אותו.

אורי מקלב: אתה לצערי לא הבנת מה מניע אותי בנושא מגן דוד אדום.

חיים כץ: לא, לא, זה לא העניין עכשיו.

אורי מקלב: לכן אני לא רוצה להתייחס להבנות.

אורי מקלב: כנראה ההבנות שלנו שונות, אבל אני מאוד מכבד אותך.

אורי מקלב: אתה יודע שאני מאוד מכבד את העבודה החשובה שאתה עושה, אבל ההיגיון אותו היגיון מה שנעשה שם.

אורי מקלב: כשמטילים על משהו ועל מישהו תקנות חדשות, וזה מתחיל בשמירה אבל זה לכל אורך התקנות.

אורי מקלב: אז אם היינו מדברים על המכלול, אז באמת יכול להיות שהיינו מדברים באופן כללי, אבל כשאנחנו מדברים על סעיף, אז זה מתחיל מ-א'.

אורי מקלב: אמנם ביטחון זה נשמע עכשיו הכול בסדר לקנות אפודי מגן.

אורי מקלב: בסופו של דבר מישהו צריך לשלם על זה.

אורי מקלב: השאלה היא כללית, בזה שיכול להיות שגם אם יש דבר חשוב, על מי זה?

אורי מקלב: גם אנשים שמחזיקים מוסדות כאלה, מעונות כאלה במכרז, אנשים שזכו.

אורי מקלב: אם משרד הרווחה באמת מעלה את סך ההשתתפות - - -

חיים כץ: הם ישלמו את זה, בעלי הזיכיון.

חיים כץ: תמשיך.

אייל לב-ארי: הוספת תקנות 9א עד 9ג 3.

אייל לב-ארי: אחרי תקנה 9 לתקנות העיקריות יבוא: "הוראות ביטחון 9א.

אייל לב-ארי: (א) במעון תהיה אבטחה לפי הדרישות של אגף הביטחון במשרד שנקבעו בהתייעצות עם משטרת ישראל.

חיים כץ: אוקיי.

אייל לב-ארי: (ב) במעון יוחזקו אמצעי מיגון אישי לצוות חירום מוסדי, לרבות קסדות וחליפות מגן.

אייל לב-ארי: בתקנת משנה זו, "צוות חירום מוסדי"-לפי הנחיות אגף הביטחון במשרד.

חיים כץ: אוקיי.

אייל לב-ארי: (ג) הכניסה למעון תהיה מבוקרת באמצעות שער נשלט.

חיים כץ: אוקיי.

אייל לב-ארי: (ד) במעון המשמש מקום מגורים יתקיימו הוראות ביטחון אלה: במעון יימצאו – לחצן מצוקה, שיחובר למוקד חירום שייתן סיוע בשעת מצוקה.

אייל לב-ארי: מערכת כריזה שבאמצעותה ניתן להעביר הודעות לכל שטח המעון.

חיים כץ: אוקיי.

שי ווינה: סליחה, כל האמצעים האלו, השער, הגדר וכו', צריך להיות לפי המפרט הטכני של משטרת ישראל.

שי ווינה: משטרת ישראל, אין לה תקן.

שי ווינה: תקן זה רק מכון התקנים.

חיים כץ: איך אתם עושים בגן ילדים?

שי ווינה: מפרט טכני.

חיים כץ: אני פתחתי עכשיו גן פרטי ושמתי שומר בכניסה.

חיים כץ: אתם בודקים את המפרט של כל גן, על השער?

שי ווינה: כן, יש לנו את המדור רישוי שהם מגיעים והם בודקים את זה.

שי ווינה: צריך לעמוד לפי הסטנדרט.

שי ווינה: זה לא לפי תקן.

שי ווינה: תקן זה רק מכון התקנים.

חיים כץ: כן אדוני.

נועם פליק: התקן של ההגדרות באמת נמצא בקובץ מפרטים טכניים של משטרת ישראל.

חיים כץ: ואותו אחד שפותח את המעון, לפני שהוא מקבל רישיון, הוא מקבל את התקן ואומרים לו תשמע, אתה תעשה שער בעובי כזה, בגודל כזה?

נועם פליק: רק מדובר שם על גובה.

חיים כץ: גובה השער, אתה עושה שער.

חיים כץ: לחצן מצוקה, אני מבין שאין תקן.

חיים כץ: מערכת כריזה זה מערכת כריזה.

חיים כץ: אז רק בגובה השער.

נועם פליק: כן.

נועם פליק: הלא הוא מבקש, במקום שיהיה רשום פה לפי תקן, לפי הוראות מפרט טכני.

חיים כץ: ולך אין בעיה עם זה.

נועם פליק: לא, זה תיקון טכני.

חיים כץ: טוב.

אייל לב-ארי: מתגוררים במעון 25 ילדים לפחות, יהיו למעון – גדר בגובה של שניים וחצי מטרים לפחות, שתיבנה לפי המפרט שאישר אגף הביטחון במשרד, לפי תקן גדרות של משטרת ישראל.

אייל לב-ארי: שער נוסף, למצבי חירום, שימוקם מצידו האחורי של המעון.

אייל לב-ארי: השער האמור יהיה נעול וניתן לפתיחה רק מתוך המעון.

נועם פליק: בזמנו כשמשרד הרווחה עשה את התקנות האלה, בעקבות הזמן שעבר, התחדדו יותר נהלים לגבי טיפול של אוכלוסיות בקהילה.

נועם פליק: לכן משרד הרווחה מבקש לא לאשר את הסעיף הזה מכיוון שצריך לעשות אבחנה בין אוכלוסיות בקהילה לבין מעונות פנימייתיים.

חיים כץ: בסדר.

אורי מקלב: אני יכול לשאול שאלה, האם כל המעונות האלה נמצאים במבנים נפרדים?

נועם פליק: זה תלוי בכמות הילדים שיש.

אורי מקלב: אנחנו מדברים עד 25 ילדים.

אורי מקלב: גם במעונות של 13 ילדים.

נועם פליק: במעונות של 13, בדרך כלל במבנה אחד.

נועם פליק: במעונות של 25 זה או מבנה אחד רב קומות או במספר מבנים או ביתנים.

אורי מקלב: אין מוסדות כאלה שנמצאים בתוך דירות?

נועם פליק: כן, אבל זה פחות מ-13 או עד 24.

חיים כץ: אוקיי, סעיף 2, עזבנו אותו.

חיים כץ: אנחנו לא מתייחסים אליו.

אייל לב-ארי: בטיחות 9ב.

אייל לב-ארי: (1) במעון יותקנו סידורי בטיחות מפני אש לפי הוראות רשות הכבאות המקומית.

אייל לב-ארי: (2) במעון יהיו סידורי ביטחון למניעת פריצות.

אייל לב-ארי: מקלט 9ג.

אייל לב-ארי: מנהל מעון ששוהים בו ילדים לפי תקנה 6(ב), יהיה אחראי לקיומו של מקלט מצויד ונגיש לפי הוראות חוק ההתגוננות האזרחית, התשי"א-1951 המותאם לצרכים המיוחדים של הילדים במעון, והכול לפי הנחיות אגף הביטחון במשרד.

חיים כץ: כן גבירתי.

אביטל קוגן: שלום, מדברת אביטל, אני מטעם הייעוץ המשפטי לפיקוד העורף.

אביטל קוגן: אני מייצגת את עמדת צה"ל, פיקוד העורף.

אביטל קוגן: אני רוצה לומר שבימים האחרונים אנחנו הגענו לנוסח המוסכם, זה הנוסח שמוצג בפני הוועדה, והוא שמקובל על צה"ל, פיקוד העורף.

אביטל קוגן: סעיף 9ג לתקנות הנוכחיות.

חיים כץ: אוקיי.

יורם וקשלק: יורם וקשלק, יו"ר עמותת מדף.

יורם וקשלק: בזמנו דובר על חדרים מוגנים, על מרחבים מוגנים.

יורם וקשלק: שיגעו אותנו.

יורם וקשלק: מרחבים מוגנים, בנינו מרחבים מוגנים.

יורם וקשלק: דובר על מסגרות שאין להם מקלטים ואי אפשר לבנות במקום מקלט, אז אמרו אוקיי, יהיה מרחב מוגן.

יורם וקשלק: עכשיו אומרים, אין מרחבים מוגנים ורק מקלטים?

אביטל קוגן: המשמעות של מקלט מבחינה חוקית, היא למעשה גם כוללת מרחבים מוגנים.

אביטל קוגן: בעצם זה כל מפרט שמאושר היום לפי תקנות ההתגוננות האזרחית, מפרטים לבניית מקלטים שכולל סוגים שונים של מרחבים מוגנים ומקלטים.

אביטל קוגן: אז האמירה היא מקלט לפי חוק ההתגוננות האזרחית.

אביטל קוגן: זה בעצם ההפניה החוקית הנכונה ביותר.

חיים כץ: לטענתך, ההגדרה הזאת מכסה את הכול?

נועם פליק: אם בהגדרה לפי חוק ההתגוננות האזרחית לכל אדם מרחב מוגן, - - -

חיים כץ: זה מכסה את הכול.

חיים כץ: אוקיי.

אייל לב-ארי: תיקון תקנה 14. 4.

אייל לב-ארי: בתקנה 14 לתקנות העיקריות, אחרי תקנת משנה (ד) יבוא: (ה) במעון יהיה מלאי חירום של מזון בכמות המספיקה ל-14 ימים לפחות.

אייל לב-ארי: (ו) במעון יהיה מלאי חירום של מים בכמות המספיקה ל-3 ימים לפחות.

חיים כץ: 3 ימים זה מספיק?

נועם פליק: לפי מה שגורמי המקצוע אמרו לנו, שאספקה של מים בשעת חירום מגיעה הרבה יותר מהיר מאשר מזון ותרופות.

אורי מקלב: רק שאלה בעניין הזה.

אורי מקלב: זה גם פיקוד העורף נותן את התנאים האלה?

אורי מקלב: כל המזון חירום וכמה צריך להחזיק.

אורי מקלב: לפי מה אתם נקבתם?

נועם פליק: יש גורמי מקצוע כמו תזונאי של המשרד, שקובע גם את כל התפריט של אותם חוסים בכל המעונות, אז הוא גם יקבע את הדרישות של המזון יבש.

אורי מקלב: זה יהיה תפריט שרק ייצרו את זה בשבילכם, את כל ה-14 יום ולא 10 ימים.

אורי מקלב: על סמך מה?

אורי מקלב: כשאתה מדבר על להחזיק במוסד כמות זאת, איזה סוג אוכל?

נועם פליק: זה יהיה לפי הנחיות של הגורם המקצועי.

אורי מקלב: היום אנחנו לא יודעים אפילו מה זה.

נועם פליק: היום רשום בתקנות שהוא חייב להחזיק אוכל לשעת חירום.

נועם פליק: לפי מה שאני מבין, בכל המעונות קיים.

נועם פליק: כיום אנחנו מוסיפים, מרחיבים את זה ל-14 יום.

אורי מקלב: ואיזה סוג אוכל?

נועם פליק: זה תלוי גם בכל חוסה וחוסה במעון.

אורי מקלב: מדובר גם על מעון שבשעת חירום הוא מפנה את הילדים?

נועם פליק: כרגע מדובר פה על מעונות שהילדים נמצאים בצו של בית משפט, כלומר הם לא יכולים לחזור הביתה.

נועם פליק: יש אחד בצו של בית משפט ואחד באמת שההורים שלחו.

נועם פליק: ברגע שההורים שלחו, אז באמת לפי הוראות פיקוד העורף, כמו בבתי ספר יש סמכות לראש אג"א לפנות את הילדים הביתה.

נועם פליק: ברגע שזה ילדים לפי צו של בית משפט, אין אפשרות להחזיר אותם הביתה.

אביטל קוגן: אני רוצה בבקשה לחדד את הנקודה הזו של הנחיות בשעת חירום.

אביטל קוגן: מבחינה חוקית יש סמכות לראש אג"א לתת הנחיות בשעת חירום לכל האוכלוסיה כדי להימנע באמת מפגיעה בנפש ורכוש.

אביטל קוגן: ההנחיות האלה כרגע לא בהכרח מחייבות שהם ישהו במעון בשעת חירום, שפיקוד העורף אמון עליה או ילכו לבתיהם.

אביטל קוגן: זה משהו שצריך להתגבש בין המשרד לבין הגורמים הרלוונטיים בפיקוד העורף.

חיים כץ: מאה אחוז, תודה.

אורי מקלב: אדוני היושב ראש, השאלה אם באמת לפיקוד העורף אין תקנות בדברים האלה, שהוא צריך להסתמך על סמך יועץ של המשרד?

אביטל קוגן: לפיקוד העורף יש תקנות שמחייבות ציוד מסוים במקלטים ומרחבים מוגנים.

אביטל קוגן: התקנות האלו לא קובעות הוראות לעניין האוכל.

אביטל קוגן: יש המלצות של פיקוד בהקשר הזה, שניתנות לאוכלוסיה.

אביטל קוגן: הן לא מחייבות.

חיים כץ: אוקיי.

חיים כץ: תמשיך להקריא.

אייל לב-ארי: תיקון תקנה 16 5.

אייל לב-ארי: בתקנה 16(א) לתקנות העיקריות – בפסקה (1) בסופה יבוא: "בארון יהיה מלאי חירום של תרופות בכמות המספיקה ל-14 ימים לפחות".

חיים כץ: כן אדוני.

יורם וקשלק: ההוראה הזאת ל-14 יום תרופות, לא קשורה בכלל למסגרות, קשורה להאם יש הסכמה מקופת חולים לתת תרופות.

חיים כץ: כמה יש להם היום?

יורם וקשלק: אין.

יורם וקשלק: אתה מקבל רצפט, אתה מקבל את התרופה.

חיים כץ: היום אין מלאי של תרופות, אין עזרה ראשונה במעונות?

יורם וקשלק: יש עזרה ראשונה, אבל לא מלאי של 14 לכל האנשים, לכל התרופות.

חיים כץ: אדוני ממשרד הרווחה, אף אחד בבית לא מחזיק מלאי ל-14 - - - -

נועם פליק: לפי מה שהבנתי ממשרד הבריאות, שקופת חולים כן נותנת.

חיים כץ: יש נציג של משרד הבריאות פה?

איריס רסולי: כן.

חיים כץ: ולמה צריך מלאי של 14 יום?

איריס רסולי: של תרופות?

חיים כץ: כן.

חיים כץ: איזה תרופות, דרך אגב?

איריס רסולי: יש שני סוגים של תרופות.

איריס רסולי: יש תרופות שהן יחידניות, ספציפיות לאדם המסוים, לוקח משתנים, לוקח תרופות ללב.

חיים כץ: זאת אומרת, יש שם תרופות ספציפיות פר בן אדם ל-14 יום.

איריס רסולי: לא.

איריס רסולי: מה שאנחנו דורשים, אנחנו דורשים ל-10 ימים לפחות.

חיים כץ: פר בן אדם.

איריס רסולי: כן.

חיים כץ: זאת אומרת, את מדברת על תרופות מוגדרות.

איריס רסולי: כן.

חיים כץ: אם אני צריך אספירין, אז שיהיה כדורים של אספירין ל-10 ימים.

איריס רסולי: בשבילך.

איריס רסולי: יש גם תרופות שמוסד צריך להחזיק אצלו.

חיים כץ: עזרה ראשונה.

איריס רסולי: סוג של.

איריס רסולי: זה מוסדות רפואיים, אם מישהו צריך החייאה.

איריס רסולי: יש כל מיני מצבים.

חיים כץ: תראי, עזרה ראשונה זה סעיף 2.

חיים כץ: אנחנו עכשיו מדברים על תרופות.

חיים כץ: תרופות ספציפיות פר בן אדם ל-14 יום, שיידע כל חוסה, כל דייר שם, כל מי שגר שם, ידע, הוא צריך את התרופות האלה והאלה והוא באופן קבוע צריך לדאוג שיהיה לו לפחות 14 יום תרופות?

איריס רסולי: אצלנו המוסדות הם לא לאנשים שדואגים לעצמם.

איריס רסולי: זה מוסדות לאנשים סיעודיים וכיוצא בזה.

חיים כץ: מה המצב היום?

איריס רסולי: הנוהל שלנו, נוהל שעת חירום שנמצא באינטרנט, אני מקריאה לך אותו: "אם המאושפזים מקבלים את התרופות באמצעות קופות החולים, יש להבטיח שלכל מטופל יהיה מלאי תרופות ל-10 ימים לפחות (או אותו הסדר הקיים לגביו - - -)".

חיים כץ: זה המצב היום?

איריס רסולי: זה המצב שאנחנו דורשים.

חיים כץ: מה המצב היום במעונות?

איריס רסולי: אני מניחה שזה אותו מצב.

איריס רסולי: אני לא יכולה להגיד לך בדיוק, אבל זה הנוהל שלנו.

איריס רסולי: אנחנו מדברים על נוהלים עכשיו.

אורי מקלב: מי עושה ביקורת בדברים האלה?

איריס רסולי: משרד הבריאות עושה ביקורת מאוד הדוקה.

איריס רסולי: אנחנו בודקים את הדבר הזה.

איריס רסולי: פשוט ממלא מקום ראש האגף הגריאטרי נמצא בחדר סמוך לדון על המכרז הסיעודי ואני אחראית על הקהילה, אז אני לא יכולה להגיד לך בדיוק, אבל אני יכולה לומר לך שמתבצעות בקרות על ידי משרד הבריאות בתדירות ממוצעת של למעלה מפעם בחצי שנה, ובודקים את הנושא הזה.

חיים כץ: אבל מה המצב היום, את לא יודעת?

איריס רסולי: אני אחראית על הקהילה.

איריס רסולי: אם אתה רוצה לדעת בדיוק מה המצב היום - - -

חיים כץ: למה לא שלחו מישהו אחר שיכול לתת לנו תשובות?

איריס רסולי: לא ניתן היה לתת מישהו אחר.

איריס רסולי: אני נותנת לך את התשובה של הנוהל.

חיים כץ: אז איך את רוצה שנאשר את זה, כשאת לא יודעת?

איריס רסולי: מה קיים כרגע?

איריס רסולי: אני יכולה לצאת, להרים טלפון ולחזור אליך.

חיים כץ: תצאי.

אורי מקלב: אני יכול לשאול עוד שאלה?

אורי מקלב: גבירתי, איזה סוג תרופות שהן כלליות, הן לא דווקא ספציפיות לאותו חוסה שצריך את זה?

איריס רסולי: אז נתתי לך דוגמא.

איריס רסולי: אצלנו יש עגלת החייאה, אז צריך את כל התרופות שנמצאות על עגלת החייאה.

איריס רסולי: נניח צריך שיהיה תרופות לכאב.

איריס רסולי: אם יש מישהו שיש לו כאב, הוא לא צריך לקבוע.

אורי מקלב: יש לכם רשימה של תרופות של כאב שיש לכם את זה באופן קבוע?

אורי מקלב: יש רשימה כזאת היום, שאתם מחייבים את המעונות האלה להחזיק?

אורי מקלב: את יכולה להביא דוגמא של משכך כאבים שאתם דורשים מהמוסד שיהיה?

איריס רסולי: אני אענה לך על שתי השאלות האלה.

חיים כץ: אוקיי, תצאי, תביאי לנו תשובות.

חיים כץ: איזה סעיף זה היה?

אייל לב-ארי: 5.

אייל לב-ארי: החלפת תקנה 19 6.

אייל לב-ארי: במקום תקנה 19 לתקנות העיקריות יבוא: "תאורה ומערכת חשמל" 19.

אייל לב-ארי: (א) במעון תהיה תאורה טבעית במשך היום וכן תאורה חשמלית מספקת בכל שעות היממה, שתאיר את כל שטח המעון ובכלל זה את השטחים שלאורך הגדרות.

אייל לב-ארי: כמו כן תותקן תאורת חירום.

אייל לב-ארי: (ב) במעון תהיה מערכת חשמל חלופית, באמצעות גנרטורים, להפעלת מערכת החשמל של המעון ל- 48 שעות לפחות".

חיים כץ: כן אדוני.

יורם וקשלק: אני רוצה לספר שבסקר שנערך לגבי נושא של גנרטורים במעונות לאנשים עם פיגור שכלי, הסתבר שמדובר בעשרות מיליוני שקלים בקנייה ובאחזקה.

יורם וקשלק: זה לא קיים היום.

יורם וקשלק: לא קיים גנרטורים וזה מילונים.

חיים כץ: בסדר.

חיים כץ: את סעיף ב' שים בצד גם.

חיים כץ: הלאה.

אייל לב-ארי: ביטול תקנה 24 7.

אייל לב-ארי: תקנה 24 לתקנות העיקריות-תימחק.

חיים כץ: אוקיי.

אייל לב-ארי: תחילה 8.

אייל לב-ארי: (א) תחילתן של תקנות אלה, למעט האמור בתקנת משנה (ב), 30 ימים מיום פרסומן.

אייל לב-ארי: (ב) לגבי מעונות הקיימים ביום פרסומן של תקנות אלה תהיה תחילתן, למעט תקנה 9ג(א) לתקנות העיקריות כנוסחה בתקנה 3 לתקנות אלה, שנה מיום פרסומן.

חיים כץ: אוקיי, תודה רבה.

אביטל קוגן: רק הערה טכנית.

אביטל קוגן: במקום 9ג(א) 9ג.

אייל לב-ארי: (ג) תחילתה של תקנה 9ג האמורה – שלוש שנים מיום הפרסום.

אייל לב-ארי: הוראות תקנות אלה לא יחולו על מעון יום כמשמעותו בתקנות הפיקוח על מעונות (אחזקת ילדים במעון יום), תשכ"ח-1968, תקנות הפיקוח על מעונות(אחזקת ילדים במעון רגיל), התשכ"ו-1965, אשר משמש כמקום לשהיית ילדים, מוכר לעניין זה על ידי משרד התעשייה והמסחר והתעסוקה בהתאם להנחיותיו.

אורי מקלב: קיבלתי את התשובה הזאת בשאלה הראשונה.

חיים כץ: מאה אחוז.

חיים כץ: אנחנו מצביעים, להוציא תקנה מספר 2, להוציא תקנה מספר 5 שהיא הלכה לבדוק ולהוציא תקנה 19(ב) של הגנראטורים.

חיים כץ: מי בעד האישור, ירים את ידו.

חיים כץ: הצבעה בעד - רוב נגד – 1 נמנעים – אין ההצעה אושרה.

חיים כץ: אני מבקש רביזיה.

חיים כץ: אנחנו לפי כללי הכנסת נעשה דיון על הרביזיה.

חיים כץ: תודה רבה, הישיבה נעולה.